Urania Marquard Olsen

Urania Charlotte Amalie Marquard Olsen (født Marquard 13. april 1856 på Gottorp slott i Slesvig, død 28. juni 1932 i Stavanger) var en dansk-norsk skuespiller og teaterinstruktør.

Familie 
Urania Marquard Olsen var datter av militærmusiker Ferdinand Marquard og Marie Nielsen. Under Andre slesvigske krig flyktet moren med Urania til København, mens faren deltok i krigen. 7. august 1892 ble Urania gift i Stavanger med teaterdirektør Iver Olaus Olsen.

Liv og virke 
Hun fikk sin scenedebut 1. september 1874 i Folketeatret i København i tittelrollen i vaudeville-stykket Jomfru Rose. Hun hadde sin siste opptreden ved dette testret 1. april 1875. I 1875-1877 var hun engasjert ved Odense Teater, hvor hun inntok en primadonnastilling. Her sang hun blant annet i operettene Madame Aagots Datter, Røverne og Teaterbandittene.

Sesongen 1876-1877 var hun tidvis tilknyttet Edward Jensens provinsselskap i Danmark. Da dette personalet ble oppløst, ble hun med et resterende del av det på turné i Norge i perioden 9. mai til 28. juni 1877. Deretter spilte hun i noen år med ulike teaterselskaper i Danmark og Norge, blant annet med Eduard Pengel i Norge i 1878-1879. Her utmerket hun seg blant annet i tittelrollen i operetten Perle.

I årene 1883-1887 var hun primadonna ved teaterdirektør Olaus Olsens selskap i Norge, en posisjon hun overtok etter Ludovica Levy. I 1887 og 1888 medvirket hun i forestillinger ved Dagmarteatret i København. I perioden 1891-1893 var hun tilknyttet Carl Henriksens selskap i Danmark. Etter at hun giftet seg med Olaus Olsen, var de to ektefellene tilknyttet de samme teatergruppene. Hun var i 1893-1894 ved E. J. Warmings selskap i Norge. Og deretter ved Olaus Olsens eget selskap. De var i lengre perioder tilknyttet teaterlivet i Stavanger, hvor hun fra 1914 var delvis gjest og delvis fast ansatt ved Stavanger Faste Scene.

Urania Marquard Olsen var en svært allsidig skuespiller med et imponerende rolleregister. Hun medvirket i alt fra lettbente komedier og romantiske vaudeviller til store roller innenfor den klassiske dramatikken. Hun gjorde seg første gang bemerket i en klassisk hovedrolle som fru Alving i Ibsens Gengangere i 1883, en rolle hun flere ganger vendte tilbake til.

Gjennem hele karrieren holdt hun seg til sitt danske morsmål.

Roller i utvalg 
Jomfru Rose i Jomfru Rose (Folketeatret i København, 1874) 
Margrethe i Abekatten av Johanne Luise Heiberg (1877)
Maritana i Don Cæsar de Bazan av Philippe François Pinel Dumanoir og Adolphe Dennery (Kristiansand, 1878)
Zigzag i Luftens Datter av Hippolyte Cogniard og Raymond (Christiania Folketheater, 1879)
Marceline i Den skjønne Lurette (Christiania Folketheater, 1881)
fru Alving i Gengangere av Henrik Ibsen (Drammen, 1883)
Elisabeth i Den forvandlede Brudgom av Ludvig Holberg (Christiania Folketheater, 1883)
Louise Breien i Valdemar Sten av Petra Hauan (Trondheim, 1884)
Gilberte i Frou Frou av Henri Meilhac og Ludovic Halévy (Stavanger, 1884)
Cyprienne i Lad os skilles ad av Victorien Sardou og Emile de Najac (Kristiansund, 1886)
Ada i Sodomas Ødelæggelse (1894)
Jenny Paulsen i Magdalena av Gustav Esmann (1894)
Skomagermadammen i Tre Par Sko av Carl Gørlitz (1894)
Dronning Gertrude i Hamlet av William Shakespeare (Stavanger, 1896)
fru Alving i Gengangere av Henrik Ibsen (Stavanger)
Inger Rømer i Fru Inger til Østråt av Henrik Ibsen (Stavanger, 1900)
fru Wedekind i Moderkjærlighed av Felix Philippi (Stavanger)
fru Bonivard i Skilsmissens Overraskelser av Alexandre Bisson og Antony Mars (Stavanger)
Karen i Elverhøi av Johan Ludvig Heiberg (Stavanger, 1917)

Referanser

Kilder

Eksterne lenker 
 

Norske skuespillere
Danske skuespillere